
	Opštinski sud u Zavidovićima, Odjeljenje u Maglaju, sudija Boris Sunarić, u pravnoj stvari tužioca, Kućni savjet zgrade x, ..., M., zastupan po punomoćniku, Eldinu Bašiću, advokatu iz Maglaja, protiv tuženog, S.M., nastanjen u M... SR Njemačka, zastupan po punomoćniku, Elviru Muminoviću, advokatu iz Maglaja, radi duga, v.s. 207,00 KM, nakon zaključene glavne rasprave dana 3.6.2025. godine, koja se vodila u prisustvu tuženog i punomoćnika stranaka, donio je dana 13.6.2025. godine sljedeću:

P R E S U D U

	I Obavezuje se tuženi da tužiocu isplati iznos od 207,00 KM, sa zakonskom zateznom kamatom na iznos od 159,00 KM, počev od 1.7.2024. godine, pa do konačne isplate, te na iznos od 48,00 KM, počev od 5.3.2025. godine, pa do konačne isplate, sve u roku od 15 dana.
II Obavezuje se tuženi da tužiocu isplati na ime troškova parničnog postupka 800,00 KM u roku od 15 dana.

III Odbija se zahtjev tuženog za naknadu troškova parničnog postupka, kao neosnovan.

O b r a z l o ž e nj e

 	Tužilac je ovom sudu dana 1.7.2024. godine, podnio tužbu protiv tuženog, radi  naknade štete.

	Tužilac je u činjeničnim navodima tužbe i tokom postupka naveo: da je tuženi vlasnik garaže u zgradi X, na adresi M..., te je po Zakonu o korištenju, upravljanju i održavanju zajedničkih dijelova i uređaja zgrade (Sl. novine ZDK br. 4/16) dužan plaćati naknadu za održavanje zajedničkih dijelova i uređaja zgrade, a ne samo na čišćenje, kako to tvrdi tuženi, pa kako tuženi svoju obavezu nije uredno izvršavao, što je i priznao tokom postupka, to je ostao dužan tužiocu platiti iznos iz izreke presude, s obzirom na mjesečni iznos naknade od 6,00 KM, s tim što tužilac napominje da na području opštine M. nema upravitelja koji se po zakonu bave održavanjem zajedničkih dijelova i uređaja zgrade, te naplatom potraživanja, slijedom čega tužilac, kao aktivno legitimisan, podnosi ovu tužbu da naplati predmetni dug. 

	Tužilac je u konačnici predložio da sud u cjelosti usvoji opredijeljeni tužbeni zahtjev sa pripremnog ročišta, kao u stavu I izreke, uz naknadu troškova prema troškovniku opredjeljenom na zapisnik sa glavne rasprave.
[bookmark: _GoBack]	U odgovoru na tužbu i tokom postupka tuženi nije osporavao da je vlasnik navedene garaže, visinu duga, kao ni činjenicu da nije plaćao naknadu za održavanje zajedničkih dijelova i uređaja zgrade. Međutim, tuženi je u cjelosti osporio pravni osnov postavljenog tužbenog zahtjeva ističući prigovor aktivne legitimacije na strani tužioca, jer Kućni savjet zgrade nema svojstvo pravnog lica, niti je isti registrovan kao udruženje, u smislu odredbi Zakona o udruženjima i fondacijama Federacije BiH, te ne može biti stranka u postupku u smislu odredbi čl. 291. st. 1. Zakona o parničnom postupku Federacije BiH. Dalje je naveo da osporava i postojanje tužioca i zaključenog Međuvlasničkog ugovora, s obzirom da su se predstavnici navedene stambene zgrade 2023. godine obratili punomoćniku tužioca sa zahtjevom za izradu prijedloga načina upravljanja zgradom, sažeto kroz zakonske okvire, gdje su predložili zamišljeni način funkcionisanja i održavanja zgrade X, izbor predsjednika i potpredsjednika kućnog savjeta, način čišćenja zgrade i druge aktivnosti sa popisom svih vlasnika stanova stambene zgrade X i vlasnika garaža, te da po saznanjima navedenog punomoćnika, Kućni savjet nije formiran, niti je zaključen Međuvlasnički ugovor i formirani organi. Takođe je naveo da za cijelo vrijeme dok je tuženi vlasnik garaže u suterenu stambene zgrade X, od strane navodnog Kućnog savjeta nisu nikada vršene usluge čišćenja i održavanja koje bi dale osnov za potraživanje naknade po osnovu čišćenja i održavanja, da tuženi nikada nije učestvovao u formiranju Kućnog savjeta, nije učestvovao u biranju organa Kućnog savjeta, nije učestvovao u donošenju odluka, te učestvovao u donošenju odluka tekućeg i investicionog održavanja na što ima pravo u skladu sa odredbama gore navedenog zakona, da tuženi za cijelo vrijeme dok je u vlasništvu garaže angažuje fizičko lice da vrši usluge čišćenja i održavanja garaže i prostora ispred garaže i zato svake godine izdavaja značajna materijalna sredstva, da u postupku pred ovim sudom nije pružen niti jedan materijalni dokaz da Kućni savjet ima otvoren depozitni račun na koji će vlasnici ili korisnici garaže uplaćivati naknadu, a što je obaveza propisana članom 31. st. 2. Zakona, da tuženom nikada nije ispostavljena faktura za izvršene usluge, nije je upoznat o postojanju ili nepostojanju depozitnog računa, na koji treba izvršiti uplatu naknade.
	U konačnici je  predložio sudu da tužbeni zahtjev tužioca odbije kao neosnovan u cjelosti, uz naknadu troškova prema troškovniku opredjeljenom na zapisnik sa glavne rasprave.

	Na glavnoj raspravi pročitane su sljedeće isprave:  Međuvlasnički ugovor od maja 2006. godine, Potraživanja na dan 18.4.2024. godine, opomena pred tužbu od 20.5.2024. godine, dokument rukom pisan na 5 stranica, obavještenje advokata Elvira Muminovića od 14.3.2023. godine upućen stambenoj zgradi X. Takođe je saslušan tuženi u svojstvu stranke.

Sud je savjesno i brižljivo cijenio sve provedene dokaze, kako pojedinačno, tako i u njihovoj međusobnoj vezi, a na osnovu odredbe člana 8. Zakona o parničnom postupku (Službene novine F BiH broj 53/03, 73/05, 19/06 i 98/15 – u daljem tekstu: ZPP), pa je donio presudu kao u izreci, iz sljedećih razloga:

Među strankama nije bilo sporno da je tuženi vlasnik garaže u zgradi X, na adresi M..., da naknada za održavanje zajedničkih dijelova i uređaja zgrade za utuženi period od 1.4.2023. do 28.2.2025. godine iznosi 207,00 KM, kao ni činjenica da tuženi nije plaćao navedenu naknadu. To uostalom proizilazi i iz svih pročitanih isprava tužioca, te iskaza tuženog.

Sporno je: da li je tužilac aktivno legitimisan za podnošenje tužbe za isplatu naknade za održavanje zajedničkih dijelova i uređaja zgrade, odnosno da li ima formiran Kućni savjet i zaključen Međuvlasnički ugovor, te da li je tuženi tužiocu dužan plaćati navedenu naknadu.

Bez osnova je prigovor tuženog da tužilac ne može biti stranka u postupku, imajući u vidu da je sud na pripremnom ročištu od 5.3.2025. godine tužiocu priznao svojstvo stranke, za šta je dao razloge, kod kojih i dalje ostaje, te tuženog na njih upućuje. Kod same činjenice da je tužilac podnio tužbu u ovom predmetu, da ima predsjednika i pečat, te da je priložio kao dokaz: Međuvlasnički ugovor od maja 2006. godine, neprihvatljiv je prigovor tuženog da tužilac ne postoji i da međuvlasnički ugovor nije zaključen. Do drugačijeg zaključka ne može dovesti ni priloženo obavještenje advokata Elvira Muminovića od 14.3.2023. godine upućen stambenoj zgradi X, jer iz navedenog obavještenja, kao ni dokumenta rukom pisanog na 5 stranica, ne proizlazi tvrdnja punomoćnika tuženog da tužilac ne postoji i da međuvlasnički ugovor nije zaključen, s obzirom da to nije vidljivo iz navedenih isprava, već isključivo da je advokat u konkretnom slučaju dao pravne savjete navedenoj stambenoj zgradi u pogledu funkcionisanja.

Uvidom u  Međuvlasnički ugovor od maja 2006. godine sa potpisima vlasnika stanova i garaža,  sud je utvrdio da su u skladu sa članom 12. i 13. Zakona o korištenju, upravljanju i održavanju zajedničkih dijelova i uređaja zgrade (Sl. novine ZDK br. 4/16– u daljem tekstu: Zakona o održavanju zgrade),  etažni vlasnici stanova  i garaža u zgradi M-8 u ulici ...,  zaključili ugovor  o  uređenju međusobnih  odnosa u vezi sa korištenjem, upravljanjem i odlučivanjem o zajedničkom korištenju te zgrade, a naročito  o načinu upravljanja  i  odlučivanja,  popisu   zajedničkih dijelova i uređaja zgrade, načinu prikupljanja,  raspodjele i upotrebe sredstava potrebnih za održavanje zajedničkih dijelova i uređaja zgrade, ovlaštenim osobama za zastupanje vlasnika i drugim pitanjima (čl. 1).  O bitnim pitanjima u vezi sa zajedničkim korištenjem, upravljanjem i odlučivanjem odlučuje Kućni savjet, kao najviši organ upravljanja i odlučivanja, koji čine svi stažni vlasnici stanova i garaža, koji donose odluke natpolovičnom većinom prisutnih (čl. 2), te ima predjednika, zamjenika i blagajnika (čl. 3). Održavanje zajedničkih dijelova i uređaja obuhvata investiciono i tekuće održavanje, nužne popravke zajedničkih dijelova i uređaja (čl. 8). Novčana sredstva za održavanje zajedničkih dijelova i uređaja obezbjeđuju etažni vlasnici stanova i garaža uplatom mjesečne naknade blagajniku ili na otvoren račun u banci ili na štednu knjižicu etažnih vlasnika (čl. 9.) dok je u čl. 10 propisana visina naknade. Etažni vlasnici stanova i garaža dužni su redovno plaćati naknadu za održavanje zajedničkih dijelova i uređaja, a ako to ne vrše, predsjednik Kućnog savjeta ili njegov zamjenik, će pokrenuti sudski postupak naplate kod nadležnog suda uz obaveznu naplatu zatezne kamate (čl. 13). U čl. 14. propisana je namjena korištenja propisanih sredstava. Ugovor stupa na snagu kada ga potpiše više od 50% etažnih vlasnika stanova i garaža, a obavezuje i sve druge vlasnike, bez obzira da li su ga potpisali (čl. 15). Iz potpisa u prilogu tog ugovora vidljivo je da je 80% etažnih vlasnika (20 od 25 ukupno) potpisalo navedeni Međuvlasnički ugovor.
Odredbom čl. 10. st. 1. Zakona o održavanju zgrade  propisano je: Etažni vlasnici imaju pravo korištenja, te pravo i obavezu održavanja i upravljanja zajedničkim dijelovima i uređajima zgrade. Odredbom čl. 12. st. 1-3. Zakona propisano je: Međusobna prava i obaveze u pogledu korištenja, upravljanja i održavanja zajedničkih dijelova i uređaja zgrade etažni vlasnici regulišu međuvlasničkim ugovorom (st. 1). U zgradama u kojima postoji dva ili više odvojenih ulaza ugovor iz stava (1) ovog člana zaključuje se između etažnih vlasnika čiji se posebni dijelovi nalaze u istom ulazu (st. 2). Ugovor koji je potpisalo više od 50% etažnih vlasnika obavezuje i one vlasnike koji su ga odbili potpisati, kao i etažne vlasnike koji su pravo vlasništva stekli nakon sklapanja tog ugovora (st. 3). Odredbom čl. 15. Zakona propisano je: O upravljanju zajedničkim dijelovima i uređajima zgrade etažni vlasnici odlučuju: a) na skupu etažnih vlasnika, b) preko odbora etažnih vlasnika, c) preko predstavnika etažnih vlasnika, dok čl. 16. st. 1. Zakona propisuje: Skup etažnih vlasnika čine etažni vlasnici zgrade, a čl. 17. st. 1. Zakona propisuje: Predstavnik etažnih vlasnika je lice koga biraju etažni vlasnici na skupu etažnih vlasnika na period od četiri godine i može biti ponovo biran. Odredbom čl. 27. Zakona propisano je: Zajedničkim dijelovima i uređajima zgrade upravljaju etažni vlasnici po općim pravilima o upravljanju suvlasničkom stvari (st. 1). Etažni vlasnici su dužni učestvovati u upravljanju zajedničkim dijelovima i uređajima zgrade, te odrediti osobu koja će obavljati poslove upravitelja (st. 2), dok čl. 28. st. 1. Zakona propisuje: Svaka zgrada koja ima 2 ili više etažnih vlasnika i više od 4 stana, mora imati svog upravitelja. Odredbom čl. 29. Zakona propisano je: Etažni vlasnici zaključuju ugovor sa upraviteljem (st. 1). Ugovorom se regulišu međusobna prava i obaveze između upravitelja i etažnih vlasnika o održavanju i upravljanju zajedničkim dijelovima i uređajima zgrade (st. 2). Ugovor potpisuje odgovorno lice upravitelja i predstavnik etažnih vlasnika (st. 3). Upravitelj je dužan po zaključenju ugovora isti dostaviti gradskoj odnosno općinskoj službi (st. 4). Odredbom čl. 30. Zakona propisano je: Upravitelj može biti privredno društvo, osposobljeno i registrovano za upravljanje i/ili održavanje objekata (st. 1). Upravitelj vrši održavanje i upravljanje zajedničkim dijelovima i uređajima zgrade u skladu sa ovim Zakonom, podzakonskim propisima, tehničkim propisima, standardima i normativima (st. 2). Odredbom čl. 35. st. 1. tač. f) Zakona propisano je: Obaveze upravitelja su slijedeće:... f) naplata naknade za održavanje i upravljanje zajedničkim dijelovima i uređajima zgrade, dok st. 2. propisuje: Sve poslove iz stava (1) ovog člana upravitelj će obavljati u ime i za račun etažnih vlasnika, a u skladu sa ovim Zakonom, te pravima i obavezama definisanim ugovorom sa etažnim vlasnicima, pažnjom dobrog domaćina. Odredbom čl. 39. Zakona propisano je: Svi etažni vlasnici obavezni su plaćati naknadu za održavanje i upravljanje zajedničkih dijelova i uređaja zgrade (st. 1). Naknada za održavanje i upravljanje zajedničkih dijelova i uređaja zgrade su sredstva koja etažni vlasnici uplaćuju na poseban transakcijski račun upravitelja, otvoren u ime i za račun etažnih vlasnika, isključivo za poslove održavanja zajedničkih dijelova i uređaja zgrade i upravljanje zgradom (st. 2).  Upravitelju pripada naknada na ime usluga upravljanja u iznosu od najviše do 15% od cijene utvrđene u članu 40. ovog Zakona, a naplaćuje se proporcionalno uplati sredstava naknade u toku jednog mjeseca od strane etažnih vlasnika (st. 3).  Ukoliko etažni vlasnik ne plati naknadu za održavanje i upravljanje zajedničkim dijelovima i uređajima zgrade za šest mjeseci, upravitelj zgrade ima pravo i obavezu, u ime i za račun etažnih vlasnika, podnijeti tužbu za naplatu naknade protiv tog etažnog vlasnika kod nadležnog suda, o čemu obavještava predstavnika etažnih vlasnika (st. 4). Odredbom čl. 41. Zakona propisano je: Sredstva prikupljena od naknade za održavanje i upravljanje iz člana 40. ovog Zakona upotrebljavaju se za pokriće slijedećih troškova: a) otplate zajma za finansiranje troškova održavanja i poboljšavanja zajedničkih dijelova i uređaja zgrade, b) tekućeg održavanja zajedničkih dijelova i uređaja zgrade, c) nužnih popravaka zajedničkih dijelova i uređaja zgrade, d) hitnih popravaka zajedničkih dijelova i uređaja zgrade, e) zamjene i poboljšavanja postojećih i ugradnje novih zajedničkih dijelova i uređaja zgrade, f) osiguranja zgrade kod osiguravajućeg društva, g) protivpožarne zaštite, h) naknade upravitelju, i) naknade predstavniku etažnih vlasnika, j) troškovi za utuživanje etažnih vlasnika za neplaćenu naknadu za održavanje zajedničkih dijelova i uređaja zgrade, k) druge troškove koje određuju etažni vlasnici.
	Iz sadržaja navedenih zakonskih odredbi proizlazi da je zakonska obaveza etažnih vlasnika da plaćaju održavanje zajedničkih dijelova i uređaja zgrade (čl. 39. Zakona o održavanju zgrade), što regulišu međuvlasničkim ugovorom. Navedeni ugovor je potpisalo više od 50% etažnih vlasnika, pa isti obavezuje i one vlasnike koji ga nisu potpisali, pa tako i tuženog (čl. 10. i 12. Zakona o održavanju zgrade, te čl. 15. Međuvlasničkog ugovora). Iz navedenog Međuvlasničkog ugovora proizilazi da kod zgrade tužioca ne postoji Skup etažnih vlasnika, već postoji Kućni savjet, sa praktično istim ovlaštenjima kao Skup etažnih vlasnika, imajući u vidu da ga čine etažni vlasnici zgrade (čl. 16. i 17. Zakona o održavanju zgrade). Iako Zakon propisuje postojanje upravitelja zgrade (privredno društvo, osposobljeno i registrovano za upravljanje i/ili održavanje objekata), te obavezu etažnih vlasnika da zaključuju ugovor sa upraviteljem o održavanju i upravljanju zajedničkim dijelovima i uređajima zgrade, čija obaveza je, između ostalih, i naplata naknade za održavanje i upravljanje zajedničkim dijelovima i uređajima zgrade (čl. 27-30. i čl. 35. Zakona o održavanju zgrade), opštepoznata je činjenica da za područje općine M.ne postoji ni jedan upravitelj zgrade. Stoga, u takvoj situaciji, sasvim je legalno i legitimno da navedene poslove obavlja Kućni savjet (Skup etažnih vlasnika), naročito kada se ima u vidu da je Zakonom propisano da etažni vlasnici ugovorom iz čl. 29. Zakona prenose svoje pravo naplate naknade za održavanje i upravljanje zajedničkim dijelovima i uređajima zgrade, a koja naknada se, prema čl. 39. st. 2. Zakona, uplaćuje na poseban transakcijski račun upravitelja, otvoren u ime i za račun etažnih vlasnika. Dakle, navedeno ovlaštenje upravitelja i izvire iz prenesenog ovlaštenja od strane etažnih vlasnika, koji iz opravdanih razloga (zbog nepostojanja upravitelja) nisu to ovlaštenje prenijeli, pa oni sami, organizovani u Kućni savjet, imaju mogućnost podnošenja tužbe za isplatu naknade, kako to propisuje čl. 13. Međuvlasničkog ugovora. Stoga je neosnovan istaknuti prigovor aktivne legitimacije od strane tuženog.
	Kada se imaju u vidu članom  41. Zakona o održavanju zgrade brojne propisane namjene sredstava prikupljenih od naknade za održavanje i upravljanje zajedničkih dijelova i uređaja zgrade, ne može se prihvatiti rezonovanje tuženog, koje je on iznio u svom iskazu, da se navedeno održavanje svodi samo na čišćenje ispred njegove garaže, niti tuženi plaćanje zakonom propisane obaveze plaćanja naknade, može uslovljavati čišćenjem ispred njegove garaže. Pasivno držanje tuženog u funkcionisanju Kućnog savjeta, koje proizlazi iz navoda njegovog punomoćnika i iskaza tuženog, ne može biti opravdanje za neplaćanje navedene naknade, dok tužilac nema obavezu da mu ispostavlja fakturu za navedenu naknadu, imajući u vidu da je visina te naknade propisana čl. 40. Zakona o održavanju zgrade i čl. 10. Međuvlasničkog ugovora. Čl. 31. st. 2. Zakona o održavanju zgrade, na koji se poziva tuženi, uopšte ne propisuje obavezu Kućnom savjetu da ima otvoren depozitni račun na koji će vlasnici ili korisnici garaže uplaćivati naknadu, već se isti član Zakona odnosi na postavljanje prinudnog upravitelja. Osim toga, čl. 9. Međuvlasničkog ugovora jasno uređuje da novčana sredstva za održavanje zajedničkih dijelova i uređaja obezbjeđuju etažni vlasnici stanova i garaža uplatom mjesečne naknade blagajniku ili na otvoren račun u banci ili na štednu knjižicu etažnih vlasnika.
	Stoga, kako visina potraživane naknade među strankama nije bila sporna, te kod postojanja jasne zakonske obaveze tuženog, kao vlasnika garaže, na plaćanje naknade za održavanje i upravljanje zajedničkim dijelovima i uređajima zgrade,  sud je, iz gore navedenih razloga, tuženog i obavezao na plaćanje iznosa, kao u stavu I izreke.

Sud je odredio da zatezna kamata na iznose iz stava I izreke teče počev od podnošenja tužbe 1.7.2024. godine (na iznos od 159,00 KM), odnosno od 5.3.2025. godine, kao dana preinake tužbe (na iznos od 48,00 KM), pa do konačne isplate, a u skladu sa postavljenim tužbenim zahtjevom tužioca i čl. 277. st. 1. i 324. Zakona o obligacionim odnosima ("Sl. list SFRJ", br. 29/1978, 39/1985, 45/1989 ... 2/1992, 13/1993 i 13/1994 i "Sl. novine FBiH", br. 29/2003 i 42/2011.

	O troškovima parničnog postupka sud je odlučio shodno odredbi čl. 386. st. 1, 387. i 396. st. 1. ZPP, gdje je propisano da stranka koja u cijelosti izgubi parnicu dužna je protivnoj stranci nadoknaditi troškove, a imajući u vidu da su isti bili potrebni, radi vođenja parnice, te određeno traženi, a odnose se na troškove zastupanja tužitelja od strane advokata i to: sastav opomene pred tužbu u iznosu od 60,00 KM (čl. 24. Tarife o nagradama i naknadi troškova za rad advokata - Sl. novine F BiH broj 22/2004 – u daljem tekstu Tarifa), sastav tužbe u iznosu od 240,00 KM (čl. 12. i 13. st. 1. tač. 1. a) Tarife), zastupanje na pripremnom ročištu od 5.3.2025. godine u iznosu od 240,00 KM (čl. 12. i 13. st. 1. tač. 1. b) Tarife),  zastupanje na glavnoj raspravi od 3.6.2025. godine, u iznosu od 240,00 KM, (čl. 12. i 13. st. 1. tač. 1. c) Tarife), te troškovi sudske takse na tužbu u iznosu od 20,00 KM (taksa na presudu nije potraživana), a što sve ukupno  iznosi 800,00 KM (stav II izreke).

	Imajući u vidu potpuni uspjeh tužitelja u sporu, a slijedom toga i neuspjeh tuženog, sud je odbio zahtjev tuženog za naknadu troškova parničnog postupka, kao neosnovan (stav III izreke).								
    Sudija	
Boris Sunarić
									
PRAVNA POUKA: Protiv ove presude može se izjaviti žalba u roku od 15 dana od dana prijema presude Kantonalnom sudu u Zenici, putem ovog suda. Žalba se podnosi u tri istovjetna primjerka. Presuda se može pobijati samo zbog povrede odredaba parničnog postupka i zbog pogrešne primjene materijalnog prava. Stranka je obavezna da plati taksu na žalbu u iznosu od 30,00 KM, a dokaz o plaćenoj taksi priloži uz žalbu.

